Vuurwerk beseer twee, veroorsaak glo brandArgieffoto Twee mans is Woensdag in afsonderlike gevalle in KwaZulu-Natal deur vuurwerk beseer. Robert McKenzie, woordvoerder van die provinsie se nooddienste, het gesê in die eerste voorval het paramedici ŉ oproep ontvang dat ŉ man brand- en skeurwonde aan sy kop in die Newlands-Wes-omgewing opgedoen het. “ŉ Ambulans is na die toneel gestuur. Toe paramedici egter by die toneel opdaag is hulle meegedeel dat die man, vermoedelik 33 jaar oud, deur iemand anders na ŉ hospitaal geneem is,” het McKenzie gesê. In die tweede voorval is ŉ 29-jargie man van Illovo beseer nadat ŉ projektiel van ŉ vuurwerk hom teen die oor getref het. “Hy was in ŉ stabiele toestand by die paramedici se aankoms. Hy is op die toneel behandel en na ŉ hospitaal geneem vir waarneming.” Intussen is ŉ kamer met die volledige inhoud in Pietermaritzburg deur ŉ brand verwoes. “Die brand is glo veroorsaak deur die nalatige gebruik van vuurwerk,” het McKenzie bygevoeg. Niemand is in dié voorval beseer nie.